
Text rozhodnutia
Súd: Krajský súd Žilina Spisová značka: 14Cob/35/2016 Identifikačné číslo súdneho spisu: 5915201630 Dátum vydania rozhodnutia: 29. 09. 2016 Meno a priezvisko sudcu, VSÚ: JUDr. Martina Nemravová ECLI: ECLI:SK:KSZA:2016:5915201630.2 Uznesenie Krajský súd v Žiline ako súd odvolací v senáte zloženom z predsedníčky senátu JUDr. Martiny Nemravovej a členov senátu JUDr. Ivany Nemčekovej, JUDr. Róberta Bebčáka, v právnej veci žalobcu: Sanbal AT s.r.o., so sídlom Okružná 3239, 900 01 Modra, IČO: 35 947 331, (právny nástupca pôvodného žalobcu ETM energy s.r.o., so sídlom Okružná 3239, 900 01 Modra, IČO: 44 499 426) právne zastúpeného AKSK, s.r.o., advokátska kancelária, so sídlom Nám. SNP 15, 974 01 Banská Bystrica, IČO: 36 859 711, v mene ktorej spoločnosti koná JUDr. Martin Dolník, advokát, proti žalovanému: AKIBAG s.r.o., so sídlom Palackého 85/5, 911 01 Trenčín, IČO: 48 147 958, (vymazaný z obchodného registra ex offo dňa 19.08.2016, právny nástupca pôvodného žalovaného ADRIA Slovakia, s.r.o., so sídlom Podhora 48, 034 01 Ružomberok, IČO: 36 439 363, zastúpenému právnou zástupkyňou JUDr. Ing. Jankou Kantíkovou, advokátkou, so sídlom N. A. S. XX, XXX XX T.), v konaní o zaplatenie 23.255,89 Eur s príslušenstvom, o odvolaní žalovaného v podaní zo dňa 14.12.2015 a 28.12.2015 proti rozsudku Okresného súdu Ružomberok č.k. 1Cb/43/2015-160 zo dňa 28.10.2015 v spojení s opravným uznesením Okresného súdu Ružomberok č.k. 1Cb/43/2015-191 zo dňa 27.01.2016, takto r o z h o d o l : I. Rozsudok Okresného súdu Ružomberok č.k. 1Cb/43/2015-160 zo dňa 28.10.2015 v spojení s opravným uznesením Okresného súdu Ružomberok č.k. 1Cb/43/2015-191 zo dňa 27.01.2016 z r u š u j e a konanie o zaplatenie 23.255,89 Eur s príslušenstvom z a s t a v u j e. II. Žiadna zo strán n e m á nárok na náhradu trov konania. o d ô v o d n e n i e : 1. Napadnutým rozsudkom okresný súd ako súd prvej inštancie (ďalej aj len ,,okresný súd") uložil žalovanému povinnosť zaplatiť žalobcovi sumu 23.255,89 Eur spolu s úrokom z omeškania vo výške 9,05 % ročne zo sumy 23.255,89 Eur od 25.02.2015 až do zaplatenia, a to všetko do troch dní od právoplatnosti rozsudku. V poradí druhým výrokom okresný súd priznal žalobcovi náhradu trov konania, pozostávajúcich zo zaplateného súdneho poplatku vo výške 1.395,- Eur a z trov právneho zastúpenia vo výške 3.133,52 Eur, ktoré bol žalovaný povinný zaplatiť na účet právneho zástupcu žalobcu do troch dní od právoplatnosti rozsudku. 2. Proti tomuto rozsudku okresného súdu podal v zákonnej lehote odvolanie žalovaný, v podaní právnej zástupkyne zo dňa 14.12.2015 (č.l. 175-180 spisu), doplnenom v podaní zo dňa 28.12.2015 (č.l. 185-186 spisu), z dôvodov bližšie špecifikovaných v podaných odvolaniach. Súčasne žalovaný navrhol, aby odvolací súd napadnutý rozsudok okresného súdu č.k. 1Cb/43/2015-160 zo dňa 28.10.2015 v celom rozsahu zrušil a vec vrátil súdu prvej inštancie na nové prejednanie a rozhodnutie, alternatívne, aby zmenil napadnuté rozhodnutie tak, že žalobu žalobcu v celom rozsahu zamietne ako nedôvodnú. 3. K doručenému odvolaniu žalovaného sa žalobca vyjadril v podaní právneho zástupcu zo dňa 24.02.2015 (čl. 195-197 spisu), ktoré bolo doručené podľa prezenčnej pečiatky Okresného súdu Ružomberok dňa 25.02.2016. Navrhol, aby odvolací súd napadaný rozsudok okresného súdu ako vecne správny potvrdil. 4. Po predložení veci Krajskému súdu v Žiline (ako súdu odvolaciemu) dňa 13.01.2016 (č.l. 188 spisu), bola vec podaním zo dňa 14.01.2016 (č.l. 190 spisu) odvolacím súdom vrátená okresnému súdu ako predčasne predložená z dôvodu nezrovnalostí, bližšie uvedených v predmetnom podaní. 5. Okresný súd uznesením č.k. 1Cb/43/2015-191 zo dňa 27.01.2016 s poukazom na § 164 zákona č. 99/1963 Zb. Občiansky súdny poriadok v znení platnom a účinnom do 30.06.2016 (ďalej len ,,OSP") vykonal opravu zápisnice z pojednávania, konanom dňa 28.10.2015, ako aj opravu výrokovej časti napadnutého rozsudku Okresného súdu Ružomberok č.k. 1Cb/43/2015-160 zo dňa 28.10.2015. 6. K opätovnému predloženiu veci odvolaciemu súdu na konanie a rozhodnutie o podanom odvolaní žalovaného, v podaní právnej zástupkyne zo dňa 14.12.2015 (č.l. 175 spisu), doplnenom v v podaní zo dňa 28.12.2015 (č.l. 185 spisu) došlo dňa 18.03.2016, ktorú uvedenú skutočnosť dotvrdzuje aj samotná predkladacia správa, nachádzajúca sa na č.l. 201 spisu. 7. Pred tým, než odvolací súd po predložení vecí súdom prvej inštancie vec prejednal a rozhodol o podanom odvolaní žalovaného, v podaní právnej zástupkyne zo dňa 14.12.2015 (č.l. 175 spisu), doplnenom v podaní zo dňa 28.12.2015 (č.l. 185 spisu), z verejne dostupných údajov, t.j. z údajov z výpisu u Obchodného registra Okresného súdu Žilina, Oddiel: Sro, Vložka číslo: 17127/L, zistil, že žalovaný, t.j. obchodná spoločnosť ADRIA Slovakia, s.r.o., so sídlom Podhora 48, 034 01 Ružomberok, IČO: 36 439 363, bol dňom 28.06.2016 vymazaný z obchodného registra s uvedením výmazu ,,dobrovoľný výmaz", a to v dôsledku zlúčenia s obchodnou spoločnosťou AKIBAG s.r.o., so sídlom Palackého 85/5, 911 01 Trenčín, IČO: 48 147 958, ako právnym nástupcom. 8. Súčasne z výpisu z Obchodného registra Okresného súdu Trenčín, Oddiel: Sro, Vložka číslo: 31613/ R, podnikateľského subjektu AKIBAG s.r.o., so sídlom Palackého 85/5, 911 01 Trenčín, IČO: 48 147 958, ako právneho nástupcu žalovaného, odvolací súd zistil, že dňom 19.08.2016 bol vymazaný z obchodného registra, s dôvodom výmazu - ex offo výmaz. Na základe uznesenia Okresného súdu Trenčín č.k. 40CbR/84/2015-32 zo dňa 03.06.2016, ktoré nadobudlo právoplatnosť dňa 15.07.2016, bolo vyššie uvedená obchodná spoločnosť zrušená bez likvidácie. 9. Krajský súd v Žiline, ako súd odvolací (§ 34 CSP) postupom bez nariadenia pojednávania, napadnutý rozsudok Okresného súdu Ružomberok č.k. 1Cb/43/2015-160 zo dňa 28.10.2015 v spojení s opravným uznesením Okresného súdu Ružomberok č.k. 1Cb/43/2015-191 zo dňa 27.01.2016 zrušil za analogickej aplikácie § 389 ods. 1 písm. a) CSP a podľa § 391 ods. 1 CSP konanie o zaplatenie 23.255,89 Eur s príslušenstvom zastavil, v spojení s § 161 ods. 2 CSP a § 378 ods. 1 CSP, z titulu zániku žalovaného výmazom z obchodného registra. 10. Primárne v procesnej rovine krajský súd uvádza, že aj keď odvolacie konanie začalo podaním odvolania žalovaného, v podaní právnej zástupkyne zo dňa 14.12.2015 (č.l. 175 spisu), doplnenom v podaní zo dňa 28.12.2015 (č.l. 185 spisu), krajský súd v odvolacom konaní bol povinný postupovať a konať od 01.07.2016 podľa zákona č. 160/2015 Z.z. Civilný sporový poriadok (ďalej len ,,CSP"), a to v zmysle § 470 ods. 1 CSP, podľa ktorého, ak nie je ustanovené inak, platí tento zákon aj na konania začaté predo dňom nadobudnutia jeho účinnosti, v spojení s § 470 ods. 2 veta prvá CSP v zmysle ktorého, právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. 11. Súčasne odvolací súd uvádza, že z údajov z výpisu z Obchodného registra Okresného súdu Bratislava I, Oddiel: Sro, Vložka číslo: 109210/B, mal preukázané, že pôvodný žalobca, t.j. podnikateľský subjekt ETM energy s.r.o., so sídlom Okružná 3239, 900 01 Modra, IČO: 44 499 426, bol dňom 01.04.2016 vymazaný z obchodného registra s uvedením dôvodu výmazu ,,dobrovoľný výmaz" s tým, že ,,Spoločnosť zanikla v dôsledku zlúčenia". Právnym nástupcom zaniknutej spoločnosti je Sanbal AT s.r.o., so sídlom Okružná 3239, 900 01 Modra, IČO: 35 947 331. V tejto súvislosti podľa odvolacieho súdu nebol vytvorený priestor na postup podľa § 64 CSP, teda rozhodnúť o pokračovaní v odvolacom konaní s právnym nástupcom pôvodného žalobcu, a to z titulu zániku žalovaného výmazom z obchodného registra, v dôsledku ktorej skutočnosti neboli splnené podmienky, za ktorých sa môže konať vo veci. 12. Podľa § 389 ods. 1 písm. a) CSP, odvolací súd rozhodnutie súdu prvej inštancie zruší, len ak neboli splnené procesné podmienky. 13. Podľa § 378 ods. 1 CSP, na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak. 14. Podľa § 161 ods. 1 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). 15. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví. 16. Podľa § 64 CSP, ak strana zanikne počas konania skôr, ako sa konanie právoplatne skončilo, súd rozhodne, že v konaní pokračuje s jej právnym nástupcom. Ak právneho nástupcu niet, súd konanie zastaví. 17. Podľa § 61 CSP, procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 18. Podľa § 20a ods. 2 Občianskeho zákonníka, právnická osoba zapísaná v obchodnom registri alebo v inom zákonom určenom registri zaniká dňom výmazu z tohto registra, pokiaľ osobitné zákony neustanovujú inak., 19. Podľa § 68 ods. 1 Obchodného zákonníka, spoločnosť zaniká ku dňu výmazu z obchodného registra, ak tento zákon neustanovuje inak. 20. Odvolací súd uvádza, že nepochybne na strane žalovaného ADRIA Slovakia, s.r.o., išlo o právnickú osobu, obchodnú spoločnosť, a to spoločnosť s ručením obmedzeným, ktorá bola od 27.01.2006 zapísaná v obchodnom registri a u ktorej výmazom z obchodného registra v dôsledku zlúčenia s AKIBAG s.r.o. a následného výmazu AKIBAG s.r.o. ex offo bez právneho nástupcu dňom 19.08.2016 došlo k strate právnej subjektivity, spôsobilosti tejto právnickej osoby mať práva a povinnosti tak v hmotno-právnom zmysle, ako aj v rovine procesnej subjektivity. Výmazom žalovaného z obchodného registra nastal jeho zánik, dôsledkom čoho bola strata spôsobilosti žalovaného byť účastníkom súdneho konania (§ 61 OSP), pričom išlo o nedostatok podmienky konania, ktorý nebolo možné odstrániť, preto krajský súd zrušil napadnutý rozsudok okresného súdu v spojení s opravným uznesením a konanie o zaplatenie 23.255,89 Eur s príslušenstvom zastavil. Krajský súd k úplnosti poukazuje, že v zmysle výpisu z obchodného registra citovaného vyššie, k výmazu žalovaného došlo po rozhodnutiach súdu prvej inštancie, avšak v štádiu súdneho konania, keď rozhodnutie okresného súdu, v dôsledku podaného opravného prostriedku žalovaným mal za následok suspenzívny účinok, preto pokiaľ strata spôsobilosti žalovaného byť účastníkom konania nastala v priebehu súdneho konania, a to aj v priebehu odvolacieho konania, bolo nevyhnutné pre tento neodstrániteľný nedostatok podmienky konania napadnutý rozsudok v spojení s opravným uznesením zrušiť a konanie zastaviť. V tejto súvislosti odvolací súd len primerane a podporne poukazuje i na uznesenie Najvyššieho súdu Slovenskej republiky sp.zn. 3Sžo/51/2011 zo dňa 23. októbra 2012 podľa ktorého: ,,Zákon explicitne neupravuje postup súdu v prípade, ak zanikne právnická osoba v priebehu odvolacieho konania bez právneho nástupcu. Zánik právnickej osoby bez právneho nástupcu je podľa § 107 ods. 4 O.s.p. v spojení s § 211 ods. 2 O.s.p. dôvodom na zastavenie konania aj v štádiu odvolacieho konania. Konanie na súde prvého stupňa a na odvolacom súde tvoria jeden celok, preto musí byť zastavené celé konanie, nielen odvolacie. Tomu musí predchádzať zrušenie rozhodnutia súdu prvého stupňa, keďže formálne existuje, aj keď nevyvoláva žiadne právne účinky, pretože nenadobudlo právoplatnosť". 21. O nároku na náhradu trov konania bolo rozhodnuté podľa § 396 ods. 1 CSP v spojení s § 255 ods. 2 CSP. Pokiaľ v rámci súdneho konania nastala strata spôsobilosti žalovaného byť účastníkom konania, a to jeho výmazom z obchodného registra bez právneho nástupcu, to znamená, ak došlo k neodstrániteľnému nedostatku jednej zo základných podmienok konania, bolo nevyhnutné na túto procesnú situáciu pri rozhodovaní o nároku na náhradu trov konania aplikovať § 255 ods. 2 CSP, podľa ktorého ak mala strana vo veci úspech len čiastočný, súd náhradu trov konania pomerne rozdelí, prípadne vysloví, že žiadna zo strán nemá na náhradu trov konania právo. V konečnom dôsledku podľa odvolacieho súdu nebol priestor pre rozhodovanie o nároku na náhradu trov konania cestou procesného zavinenia, tak ako to vyžaduje § 256 ods. 1 CSP. 22. Rozhodnutie bolo odvolacím súdom prijaté hlasovaním v senáte pomerom hlasov 3:0. Poučenie: Proti tomuto uzneseniu odvolanie n i e j e prípustné. Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Podľa § 419 CSP, proti rozhodnutiu odvolacieho súdu je prípustné dovolanie, ak to zákon pripúšťa. Podľa § 420 CSP dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Podľa § 421 CSP dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Podľa § 428 CSP v dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Podľa § 429 ods. 1 CSP dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Podľa § 429 ods. 2 CSP povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa. Podľa § 430 CSP rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania. Podľa § 431 CSP dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení. Dovolací dôvod sa vymedzí tak, že dovolateľ uvedie, v čom spočíva táto vada. Podľa § 432 CSP dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci. Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Podľa § 433 CSP dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom. Podľa § 434 CSP dovolacie dôvody možno meniť a dopĺňať len do uplynutia lehoty na podanie dovolania. Podľa § 435 CSP v dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania.

